Hoe word ek 'n goeie spreker? - Solidariteit Wêreld LoopbaanSolidariteit Wêreld Loopbaan
Tuis › Artikels › Hoe word ek 'n goeie spreker?
Hoe word ek 'n goeie spreker?
Min mense is van nature goeie sprekers maar die goeie nuus is dat daar talle hulpmiddels is om dit onder die knie te kry.
Talle beroepe vereis van werknemers om goeie sprekers te wees. Daar kan 'n tyd kom dat jy by die werk 'n groep mense moet toespreek of selfs net gevra gaan word om jou mening te lug tydens 'n groepgesprek. Jy sal dalk 'n aanbieding moet doen of selfs net 'n gesprek met jou baas moet hê oor iets.
Jy kan egter dié hekkie oorkom deur goeie voorbereiding en oefening. Die idee om voor mense te praat, laat dalk koue sweet by jou uitslaan en gee jou 'n hol kol op die maag. Wanneer jy egter deeglik voorberei is en lank voor die tyd daarvoor begin oefen het, kan jy 'n goeie spreker word en dit sal jou reputasie en selfvertroue 'n hupstoot gee en kan ook 'n hele paar deure vir jou oopmaak.
Beplanning, voorbereiding en oefening is uiters belangrik. Wanneer jy uitvind dat jy 'n toespraak of 'n aanbieding moet lewer, is dit noodsaaklik om dadelik te begin voorberei. Begin dadelik navorsing doen en kry jou materiaal wat jy vir jou toespraak of aanbieding gaan nodig hê reg. Dit sal klaar help om jou senuwees te laat bedaar.
Maak seker die boodskap wat jy wil oordra, is maklik verstaanbaar en dat dit tot jou gehoor sal spreek. Nou is dit tyd om te begin oefen. Oefen voor vriende en familie of selfs die spieël. Jy kan selfs video-opnames van jou toespraak maak. Let op jou liggaamshouding – dit beteken jou gesigsuitdrukkings, jou stemtoon, die manier waarop jy staan en die manier hoe jy jou hande gebruik. 'n Glimlag kan dadelik vir jou gehoor wys dat jy op jou gemak voel en vol selfvertroue is. Gee ekstra aandag aan die dele van jou toespraak of aanbieding waarmee jy sukkel.
Nou is dit tyd vir jou aanbieding of toespraak. Indien die senuwees steeds knaag, kan jy 'n paar asemhalingsoefeninge doen of enigiets anders wat jou sal help om te kalmeer. Wees positief en glo in jouself.
Wanneer jy jou toespraak lewer of aanbieding doen, is dit uiters belangrik om 'n band met jou gehoor te vorm. Moenie probeer slim klink of die gehoor probeer beïndruk nie – jou boodskap sal baie sterker oorkom indien jy toeganklik is.
Die belangrikste punte om 'n goeie spreker te word, is dus om behoorlik te beplan, te oefen, te let op jou liggaamshouding, van die senuwees ontslae te raak en positief te wees.
Forbes: https://www.forbes.com/sites/susantardanico/2012/05/29/want-to-be-a-better-public-speaker-do-what-the-pros-do/#748b70b11e17